Tuisgenoot-projek: 'Vir ons vergete bejaardes' - Maroela Media
Tuisgenoot-projek: 'Vir ons vergete bejaardes'
"Mense vergeet so maklik dat bejaardes eens op 'n tyd ook jonk was – hulle het ook gewerk en 'n betekenisvolle bydrae tot die samelewing gelewer. Talle senior burgers word vergete agtergelaat en is uitgelewer om na hulself om te sien," sê Lizelle Joubert, projekorganiseerder by Solidariteit Helpende Hand.
Dis juis om dié rede dat Helpende Hand 'n projek genaamd "Tuisgenoot" op die been gebring het – 'n projek wat op die emosionele welstand van bejaardes fokus.
Daar is tans agt aktiewe Tuisgenote oor die land en dié mense dien nie as versorgers nie, maar fokus eerder daarop om 'n kameraadskap te vorm met bejaardes in hul gemeenskap. Elke Tuisgenoot moet tien mense in sy/haar omgewing identifiseer om voor om te gee.
"'n Tuisgenoot is spesifiek daar vir ondersteuning – hulle sal die bejaardes dokter toe vat, 'n teetjie saam met hulle drink en sommer net 'n bietjie gesels. Hulle is eintlik daar as vriend of vriendin."
'n Tuisgenoot werk op 'n grondslag van 12 maande en sal in dié tydperk ook ondersteuning van Helpende Hand ontvang om sodoende bejaardes te ondersteun.
"Hierdie projek poog om waarde aan bejaardes se lewe toe te voeg en hulle te help om weer 'n positiewe bydrae tot die gemeenskap te lewer," sê Lizelle.
Volgens Helpende Hand het Tuisgenote die volgende verantwoordelikhede:
Om die betrokke bejaardes minstens drie keer per maand tuis te besoek;
om, in samewerking met ander belanghebbers, behoeftige bejaardes in die dorp te identifiseer;
om niebederfbare en vars produkte, wat deur Helpende Hand gefinansier word, aan te koop en aan die bejaardes te versprei;
om bejaardes te evalueer en ander belanghebbers van bejaardes se fisieke en emosionele toestand op die hoogte te hou;
om, indien probleme by bejaardes geïdentifiseer word, die aangeleenthede aan te meld.
Tuisgenote is reeds in Phalaborwa, Dundee, Humansdorp, Klerksdorp, Newcastle, Komatipoort/Onderberg, Orania en die Wes-Kaap aangestel, maar Lizelle meen mense kan steeds aansoek doen as 'n Tuisgenoot.
Indien jy aansoek wil doen as Tuisgenoot, stuur 'n e-pos na [email protected] of besoek hul webwerf vir meer besonderhede.
bejaarde Helpende Hand
Aros spog met nog 'n onderwysgraad
Goeie nuus: Jayvan op pad huis toe
Baie dankie aan Helpende Hand vir hierdie wonderlike inisiatief. Die woord "talle" moet asseblief net nie veralgemeen word nie. Baie van ons, soos ekself, sien die grootste deel van my lewe om na 'n bejaarde wat al oor 90 is. Dit is ook nie altyd so maklik nie, glo my vry!